Diari Oficial de la Generalitat Valenciana


Sumari del DOGV 6182, del 12-01-2010 (2010/133)

ACORD de 7 de gener de 2010, del Consell, pel qual s'aprova definitivament el Programa per a la Sostenibilitat i Qualitat de Vida del municipi de Crevillent.
-------------------------------------------------------------------------------------------------------------------------------------------------------------

### Dades del document

Número de DOGV
:   6182

Data del DOGV
:   12-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/133


Data del document
:   07-01-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Crevillent
    * pla d'urbanisme

ACORD de 7 de gener de 2010, del Consell, pel qual s'aprova definitivament el Programa per a la Sostenibilitat i Qualitat de Vida del municipi de Crevillent. [2010/133]  
El Consell, en la reunió del dia 7 de gener de 2010, va adoptar l'arcord següent:  
Vist l'expedient remés per l'Ajuntament de Crevillent relatiu al Programa per a la Sostenibilitat i Qualitat de Vida, derivat del cànon d'ús i aprofitament de la implantació del parc fotovoltaic connectat a la xarxa a la partida del Realengo, a l'efecte de l'aprovació definitiva d'aquest i de conformitat amb els següents  
Antecedents de fet  
Primer  
Mitjançant el Decret de l'Alcaldia de l'Ajuntament de Crevillent, de 24 de juliol de 2008, es va acordar sotmetre el Programa per a la Sostenibilitat i Qualitat de Vida, derivat del cànon d'ús i aprofitament de la implantació del parc fotovoltaic connectat a la xarxa a la partida del Realengo a informació pública durant un mes, amb la publicació de l'anunci en el Diari Oficial de la Comunitat Valenciana núm. 5842, de 4 de setembre de 2008, i en el diari Información de 6 d'agost de 2008. Durant el període d'exposició al públic no es van presentar al·legacions, segons el certificat del secretari de la corporació de 10 d'octubre de 2008. El Ple de l'Ajuntament, en sessió celebrada el dia 27 d'octubre de 2008, va aprovar provisionalment el programa de referència i va acordar remetre l'expedient a la Conselleria competent en matèria de territori a l'efecte de continuar la tramitació fins a l'aprovació definitiva d'aquest.  
Segon  
La documentació del Programa té els documents següents:   
a) Memòria descriptiva.  
b) Memòria justificativa.   
c) Llista de projectes que desenvolupen el programa.   
d) Estudi economicofinancer que concrete els mitjans que es comprometen per a l'execució del Programa.   
e) Memòries de cada un dels tres projectes inclosos en el Programa, que inclou examen de la situació actual, treballs que s'han de realitzar, planificació de les obres, característiques d'aquestes i annex que incorpora el plec de prescripcions tècniques particulars.  
Tercer  
L'Oficina Tècnica Municipal redacta el Programa per a donar resposta a l'encàrrec realitzat per l'Ajuntament de Crevillent. Es tracta del Programa per a la sostenibilitat i qualitat de vida, derivat del cànon d'ús i aprofitament de la implantació del parc fotovoltaic connectat a xarxa, ubicat a la partida del Realengo de Crevillent, que disposa de la declaració d'interés comunitari corresponent, conforme a l'article 34 de la Llei de sòl no urbanitzable i a l'article 64 del Reglament d'ordenació i gestió territorial i urbanística.   
A través d'aquest programa, el cànon serà destinat íntegrament al finançament d'accions de gestió municipal tendents al manteniment, millora i recuperació del paisatge, seguretat i utilització de diversos camins rurals ubicats en sòl no urbanitzable.  
Aquestes actuacions es tradueixen en l'elaboració de tres projectes, amb els quals es pretén millorar la infraestructura viària mitjançant el desbrossament de cunetes i la reparació del ferm de la calçada.  
Els camins rurals que s'han de condicionar són els següents:  
- Camí de les Elevacions: tram 1, des de la 5ª elevació fins al col·legi públic Puig Jover de l'estació.  
- Camí de les Elevacions: tram 2, des del col·legi públic Puig Jover de l'estació fins a la senda d'Orihuela.  
  
\* \* \* \* \* \* \* \* \* \* \*  
  
- Camí Vell de Catral.  
Cal destacar la importància de les zones afectades pel seu valor agrícola, com també la incidència en la millora dels accessos al nucli urbà i de les pedanies de San Felipe Neri i el Realengo, nuclis rurals que tenen una població inferior a mil habitants.  
Els camins esmentats disposen d'un ferm asfàltic prou deteriorat, la qual cosa hi dificulta el trànsit rodat, i s'han de realitzar, amb caràcter esporàdic, actuacions d'apedaçament amb aportació d'aglomerat asfàltic a fi de minimitzar els riscos d'accidents per deficiències del ferm. Es tracta de camins de la xarxa secundària definits en el Pla especial per a l'ordenació, protecció i conservació del medi rural incorporat al Pla general, situats al sud del terme municipal. Segons el que resulta de la memòria, no tenen cap servitud que impedisca o limite l'execució de les obres projectades.  
Segons el que resulta de la memòria, els projectes que desenvolupen el programa són els següents:  
- Projecte núm. 1: pavimentació del camí 5ª elevació - CP Puig Jover.  
- Projecte núm. 2: pavimentació del camí CP Puig Jover - senda d'Orihuela.   
- Projecte núm. 3: pavimentació del camí Vell de Catral.  
El cronograma global de les actuacions i el cost d'aquestes seria el següent:  
La previsió d'execució dels tres projectes és d'un per any, seguint l'ordre descrit en la taula anterior. Atés que no es produeix el pagament d'honoraris per confecció del projecte ni direcció d'obres, com també expropiacions, el pressupost resultant és el que correspon al de contracta, i coincideix amb el cànon d'aprofitament i ús del programa en qüestió.  
El cànon d'aprofitament indicat té el caràcter de fons municipal per aplicació de l'article 34 de la Llei del sòl no urbanitzable i article 64 del Reglament d'ordenació i gestió territorial i urbanística, en relació amb l'article 85 de la Llei d'ordenació del territori i protecció del paisatge.  
Quart  
Hi consta l'informe de la Direcció General de Territori i Paisatge, de la Conselleria de Medi Ambient, Aigua, Urbanisme i Habitatge, de 5 de novembre de 2009, en el qual es fan les observacions següents:   
"Analitzada la documentació que consta en aquest Servei, s'observa el següent:  
a) Respecte al Programa, es fan les consideracions següents:  
1. Atés que actualment es troba en tramitació l'estudi de paisatge que acompanya al Pla general de Crevillent, i que aquest Servei de Suport Tècnic n'emet informe favorable condicionat a la correcció d'alguns aspectes, com ara l'elaboració d'un plànol amb la delimitació del sistema d'espais oberts o infraestructura verda del municipi del qual formaran part aquests camins, i atés també que un dels programes de paisatge proposats en aquest estudi és l'elaboració de projectes d'adequació i condicionament paisatgístic dels accessos als nuclis urbans del terme municipal, es considera adequat l'objecte del Programa per a la sostenibilitat i qualitat de vida per a la pavimentació de tres camins municipals al terme municipal de Crevillent.  
2. S'ha d'estudiar l'àmbit d'aquest Programa en el moment de l'elaboració del Pla del sistema d'espais oberts o infraestructura verda, i incloure aquests recorreguts com a connectors entre el nucli urbà de Crevillent i els espais protegits localitzats al sud del terme municipal (sòl no urbanitzable protegit, el Fondo).  
3. S'han d'estudiar les actuacions que es volen realitzar en el Programa per a adequar-s'hi als fins establits, i evitar que l'objecte del Programa siga el simple asfaltatge dels camins i incloure altres seccions tipus que prevegen carril bici, àrees de descans, vegetació i totes aquelles estratègies que garantisquen l'obtenció d'una infraestructura verda de qualitat que procure una continuïtat entre els espais de valor paisatgístic de nord a sud al llarg de tot el terme municipal. Així mateix, es poden incloure els accessos als nuclis urbans que s'allisten amb els camins proposats dins d'aquest Programa i millorar la qualitat d'aquests i generar així una imatge urbana adequada a l'entorn.  
b) Respecte als projectes, es fan les consideracions següents:  
1. Els projectes que desenvolupen el Programa proposat han d'incorporar un estudi d'integració paisatgística, el contingut del qual es regula en els articles 52 i 57 del Decret 120/2006, pel qual s'aprova el Reglament de paisatge de la Comunitat Valenciana (d'ara endavant RPGECV). Aquest document ha d'incloure un pla de participació pública conforme al capítol 11 del títol I del mateix Reglament, per a l'adequada tramitació d'aquests projectes, en compliment de l'article 48 del RPGECV. A causa de la coincidència en l'àmbit d'actuació i l'objectiu comú de millora de camins rurals, es pot realitzar un únic pla de participació pública per als projectes que desenvolupen el Programa per a la sostenibilitat i qualitat de vida, per a la pavimentació de tres camins municipals al terme municipal de Crevillent.  
2. S'han d'incloure totes les consideracions que el PRUG del Parc Natural del Fondo establisca per la proximitat a aquest.  
3. S'han de tenir en compte com a elements de projecte les séquies, llits i altres elements propis del paisatge agrícola que intercepten el recorregut dels camins esmentats.  
4. Per a l'execució del projecte s'han d'utilitzar materials de textura i color adequats a l'entorn, de manera que no es produïsca un impacte paisatgístic sobre aquest entorn agrícola.  
5. En els projectes de pavimentació del camí 5ª elevació - CP Puig Jover i pavimentació del camí CP Puig Jover - senda d'Orihuela s'ha de prestar especial atenció a l'adequació del camí als trams coincidents amb la senda GR-125 procurant-ne la senyalització, i al tram final d'aquest recorregut que acaba en la senda d'Orihuela la qual limita amb sòl protegit que servirà com a connexió amb la ruta roja del Parc Natural del Fondo. Així mateix, s'ha de procurar l'amplitud de vistes pròpia del paisatge rural, mantenint el caràcter agrícola de la unitat de paisatge en què es localitza, i estudiar la creació de possibles miradors cap als elements més rellevants.  
6. En el projecte de pavimentació del camí Vell de Catral cal:  
- Cuidar especialment el tram del camí que transcorre per sòl protegit, generant un recorregut paisatgístic cap a la zona del Fondo, mantenint les vistes, estudiant la creació de possibles àrees de descans o miradors des d'on es puga gaudir del paisatge rural de l'entorn, i utilitzant materials de textura i color adequats a l'entorn de manera que no es produïsca un impacte paisatgístic sobre aquest entorn d'alt valor.  
- Tenir en compte, per al disseny d'aquest corredor verd, que connectarà el nucli urbà principal de Crevillent amb el Parc Natural del Fondo, per la qual cosa es convertirà en connexió principal dins de la infraestructura verda del municipi, i que s'ha de potenciar el fàcil accés a aquest.  
Per tot això, s'emet un informe on s'estableix que pel caràcter del document no s'exigeix per a aquest Programa per a la sostenibilitat i qualitat de vida per a la pavimentació de tres camins municipals al terme municipal de Crevillent estudi de paisatge, si bé s'estableix que cal considerar el paisatge des de l'inici de la presa de decisions, requerint l'esmena dels aspectes indicats en els apartats a)2 i a)3 d'aquest informe.  
Així mateix, per a l'aprovació dels projectes posteriors que desenvolupen el Programa és preceptiva la documentació dels corresponents estudis d'integració paisatgística, com també l'esmena dels aspectes enunciats en l'apartat b)".  
El 27 de novembre de 2009, la Direcció General de Territori i Paisatge de la Conselleria de Medi Ambient, Aigua, Urbanisme i Habitatge emet un informe complementari, en què conclou:  
"Analitzats els antecedents i la documentació que consta en aquest Servei, i atés que la revisió del Pla general del municipi en tramitació disposa d'estudi de paisatge, proposant en el marc d'aquest l'elaboració de projectes d'adequació i condicionament paisatgístic dels accessos als nuclis urbans del terme municipal, es considera, a diferència del que estableix l'informe de 5 de novembre de 2009 en el cas concret d'aquest Programa per a la sostenibilitat i qualitat de vida per a la pavimentació de tres camins municipals a Crevillent, que no es requereix l'elaboració d'estudi d'integració paisatgística que acompanye els projectes pavimentació del camí 5ª elevació - CP Puig Jover, pavimentació del camí CP Puig Jover - senda d'Orihuela i pavimentació del camí Vell de Catral, per entendre que per a l'objecte i abast d'aquests queda prou analitzat el paisatge de l'àmbit d'actuació en l'estudi de paisatge i que les actuacions s'emmarquen en les propostes realitzades per aquest".  
I realitza a continuació una sèrie de recomanacions que ha de tenir en consideració l'Ajuntament de Crevillent durant la fase d'execució.  
Cinqué  
En sessió celebrada el 30 de novembre de 2009 la Comissió Territorial d'Urbanisme d'Alacant va acordar informar favorablement el Programa per a la sostenibilitat i qualitat de vida, derivat del cànon d'ús i aprofitament de la implantació del parc fotovoltaic connectat a la xarxa a la partida del Realengo, i els projectes de desenvolupament del programa del municipi de Crevillent.  
Sisé  
El 10 de desembre de 2009, el conseller emet un informe favorable respecte d'aquest Programa per a la Sostenibilitat i Qualitat de Vida, proposat per l'Ajuntament de Crevillent, i proposa l'elevació al Consell per a l'aprovació definitiva d'aquest.  
Fonaments de dret  
Primer  
De conformitat amb el que estableix l'article 76 de la Llei 4/2004, d'Ordenació del Territori i Protecció del Paisatge, la tramitació dels programes serà la mateixa que l'establida per als plans parcials en la legislació urbanística valenciana; és a dir, la prevista en l'article 90 de la Llei 16/2005, de 30 de desembre, Urbanística Valenciana, i concordants. No obstant això, han de tenir-se en compte les especialitats contingudes en l'article 78 del Reglament d'ordenació i gestió territorial i urbanística (d'ara endavant, ROGTU). La competència per a l'aprovació definitiva dels programes i dels projectes que els desenvolupen correspon al Consell, amb informe previ del conseller competent en matèria de territori, segons determinen els articles 77.3 i 78.4 del ROGTU.   
Amb caràcter previ a l'emissió de l'esmentat informe és pertinent sotmetre el Programa a la consideració de la Comissió Territorial d'Urbanisme, igual que els plans parcials l'aprovació definitiva dels quals és competència de la Generalitat, als tràmits de la qual remet l'abans esmentat article 76 de la Llei d'Ordenació del Territori i Protecció del Paisatge per a la tramitació dels programes. A aquest efecte, és d'aplicació l'article 10.a) amb relació a l'article 9.e) del Reglament dels òrgans urbanístics de la Generalitat, aprovat pel Decret 162/2007, de 21 de setembre, del Consell.  
Segon  
La documentació s'estima, en línies generals, completa, en funció de l'objecte del Programa i dels projectes de desenvolupament d'aquest, a l'efecte del compliment de l'article 74 del ROGTU en relació amb l'article 75 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Tercer  
Quant a la naturalesa i l'abast d'aquest acord cal assenyalar que s'ha de circumscriure a examinar l'adequació del Programa als principis de sostenibilitat i qualitat de vida desenvolupats en la Llei 4/2004, de 30 de juny, de la Generalitat, d'Ordenació del Territori i Protecció del Paisatge, en relació amb les previsions del ROGTU. A aquest efecte, l'article 64 d'aquest últim estableix, en l'apartat 1, que:  
"Queden afectes a la gestió territorial, en concepte de quotes de sostenibilitat, els ingressos procedents del cànon d'ús i aprofitament per la implantació d'actuacions al sòl no urbanitzable, fixat en la corresponent declaració d'interés comunitari, d'acord amb el que preveu article 85 de la Llei d'ordenació del territori i protecció del paisatge, en relació amb l'article 34.4 de la Llei del sòl no urbanitzable".  
I l'apartat 3 de l'esmentat article 64 del ROGTU, en relació amb la destinació d'aquests fons, estableix:  
"Seràn destinats íntegrament al finançament d'accions de gestió municipal tendents al manteniment, millora i recuperació del paisatge, o la declaració d'espais naturals protegits de gestió municipal, en l'àmbit del mateix municipi".   
En aquest sentit, les accions proposades -millora i recuperació de camins rurals pertanyents al municipi- es consideren adequades a les finalitats incloses en el precepte expressat, amb relació a les previsions de l'article 2 de la Llei d'Ordenació del Territori i Protecció del Paisatge i de l'article 72 del ROGTU, apartats 2.g) i 3.a).   
L'acord d'aprovació ha de publicar-se en el Diari Oficial de la Comunitat Valenciana, d'acord amb el que disposen els articles 87 del ROGTU i 104 de la Llei 16/2005, de 30 de desembre, Urbanística Valenciana, en relació amb l'article 80 de la Llei 4/2004, de 30 de juny, d'Ordenació del Territori i protecció del paisatge.  
Vistos els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, i la resta de disposicions de general i pertinent aplicació, conforme a l'Acord de la Comissió Territorial d'Urbanisme d'Alacant, de 30 de novembre de 2009, i a proposta del conseller de Medi Ambient, Aigua, Urbanisme i Habitatge, el Consell  
ACORDA  
Aprovar definitivament el Programa per a la sostenibilitat i qualitat de vida, derivat del cànon d'ús i aprofitament de la implantació del parc fotovoltaic connectat a la xarxa a la partida del Realengo, i els projectes de desenvolupament de l'esmentat programa, del municipi de Crevillent.  
Contra aquest acord, que posa fi a la via administrativa, es pot interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació d'aquest acord en el Diari Oficial de la Comunitat Valenciana, de conformitat amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que els interessats puguen exercir qualsevol altre recurs que consideren oportú.  
València, 7 de gener de 2010  
El vicepresident primer i secretari del Consell,  
VICENTE RAMBLA MOMPLET